Wiele en vlerke - klein en groot te sien by lugskou | News24
Wiele en vlerke - klein en groot te sien by lugskou
='n Groep radiobeheer-entoesiaste met hulle 4x4 voertuie by die spinternuwe baan wat spesiaal vir hierdie miniatuur stofvreters gehou is. Hulle sal in aksie te sien wees by die Wings & Wheels Fees. Foto: HEILIE COMBRINCK
Die Uitenhage Vliegveld is die eerste naweek in Maart propvol wiele en vlerke met die jaarlikse Wings & Wheels fees en Doug Davidson Memorial Air Show.
Die 4x4 baan is so pas opgegradeer en voldoen nou aan nasionale standaarde. So, hier gaan die kompetisie uiters taai wees en met die nuutste hindernisse gaan die adrenalien vinnig pomp.
Langs dié baan is daar 'n miniatuur 4x4 hindernisbaan vir radiobeheerde viertrekvoertuigies. Dit behoort vir groot vermaak te sorg vir beide jonk en oud viertrek-entoesiaste.
Ander vierwiel-aktiwiteite sluit in motoruistallings, 'n Volkswagen geborgde veteraanmotoroptog wat by die VW PeoplePavilion begin en deur die dorp ry tot by die vliegveld waar die Caledonian-doedelsakorkes hulle sal inwag.
Een van die hoogtepunte van die dag is die wedren tussen Pieta Victor, Suid-Afrikaanse ovaalbaan-kampioen en 'n vliegtuig.
Die Uitenhage lugruim sal bedrywig wees met eksklusiewe vliegtuie soos 'n Mustang, L39 Jet, Seafury, Sukoi, girokopters, helikopters en vele ander sweeftuie en vliegtuie. Die internasionaal bekende kunsvlieënier Patrick Davidson en sy pa, Stu, sal feesgangers vermaak met verbyvlugte.
Die fees trek weg met 'n bergfiets-wedren en veld-wedloop by die vliegveld. Langasems kan hulle hardloopskoene aantrek vir 4 Maart wanneer daar om 18:00 weggespring word vir 'n 1km, 4km en 8km roete.
Saterdag, 5 Maart word 'n bergfiets-wedren, ook by die vliegveld aangebied. Daar is 'n 5km roete vir kinders en 'n 15km en 30km roete.
In beide die veld-wedloop en bergfiets-wedren is daar gelukkige prystrekkings wat vliegtuig- en helikopterritte insluit.
Vir meer inligting oor die bergfietswedren en veld-wedloop bel Jenny Meyer by 084 959 0821 of besoek www.wingsandwheelsfestivaluitenhage.co.za